﻿ EVENIMENTE ÎNTÂLNIREA ABSOLVENŢILOR ÎN SOCIOLOGIE – PROMOŢIA 1970 IOAN MĂRGINEAN Revederea la 40 de ani de la absolvirea primei promoţii de sociologi, după întreruperea învăţământului superior de profil din România (asemenea multor ţări din perioada regimului comunist) a fost un prilej de manifestare a bucuriei cu această ocazie, dar şi de exprimare a regretelor pentru cei plecaţi dintre noi. Mai întâi, se cuvine să menţionăm, spre ştiinţa noilor generaţii de sociologi, că în anul 1948, sub influenţa sovietică, învăţământul sociologic, care atinsese un nivel de dezvoltare apreciabil în România şi se bucura de recunoaştere internaţională între cele două războaie mondiale, a fost pur şi simplu desfiinţat, iar practicarea sociologiei interzisă, aceasta fiind considerată o disciplină capitalistă, pentru că se baza pe ideologia burgheză, în timp ce societatea viitoare, cea comunistă, era orientată spre marxism, ideologia clasei muncitoare. Trebuie să precizez şi faptul că o parte a specialiştilor, chiar din domeniile sociale, au acceptat poziţia oficială, văzând, probabil, în sociologie şi un concurent. Şi astăzi se mai manifestă la unii, mai mult sau mai puţin agresiv, atitudinea de respingere a sociologiei, respectiv de ignorare sau persiflare. În realitate, avem de-a face cu atitudini de respingere a realităţilor pe care cercetările sociologice le evidenţiau, realităţi care contraveneau propriilor păreri sau interese ale unora sau altora. De altfel, în anul 1977 are loc o nouă desfiinţare a specializării de sociolog în învăţământul de licenţă, sub pretextul că nu este nevoie de astfel de absolvenţi, însă nu a mai fost interzisă cercetarea sociologică. În lucrarea elaborată de către profesorul Cătălin Zamfir şi colaboratorii, „Publicistica Sociologică”, este menţionată o literatură sociologică semnificativă, după anul 1970, la care a contribuit şi generaţia noastră. Acum, câteva cuvinte despre ceea ce profesorul Ilie Bădescu, invitat la întâlnirea noastră, a numit „generaţia fondatoare în sociologie”. Învăţământul sociologic s-a reluat, la Universitatea Bucureşti, în anul 1966, pe fondul oarecărei îndepărtări a regimului de dogmatismul de început şi a angajării în această direcţie a omului politic Miron Constantinescu, sociolog, la rândul său, prin înfiinţarea unei secţii distincte, care a avut 25 de locuri. În primăvara acelui an, în Facultate se făceau pregătiri pentru elaborarea planului de învăţământ şi selectarea profesorilor etc. CALITATEA VIEŢII, XXI, nr. 3–4, 2010, p. 412–414 2 ÎNTÂLNIREA ABSOLVENŢILOR ÎN SOCIOLOGIE – PROMOŢIA 1970 413 Mărturia unui coleg, student deja în anul I la filozofie în acea perioadă, Şerban Cionoff, publicată în revista „Flacăra lui Adrian Păunescu”, 18–24 iunie 2010, este relevantă pentru atmosferă creată, introducerea noii specializări fiind considerată o onoare pentru facultate. Mulţumesc, domnule coleg, pentru cuvintele de apreciere la adresa promoţiei noastre şi pentru „frăţeasca strângere de mână”, pe care o strângem şi noi tot frăţeşte! Planul de învăţământ elaborat nu a fost lipsit de contestări ulterioare. În fapt, Miron Constantinescu a format un colectiv care îl avea în frunte pe renumitul sociolog H. H. Stahl şi pe Ioan Drăgan (şef de catedră). Unele dintre cadrele didactice cu mai mică sau mai mare experienţă au participat la cursuri alături de noi, reprofesionalizându-se. Ne-am format împreună. Expresia „generaţia fondatoare” are întemeiere istorică, dar este vorba şi de contribuţiile ştiinţifice avute, de-a lungul timpului, în plan metodologic, teoretic şi al cercetărilor sociologice: de la studiul procesului de urbanizare, al comunităţilor rurale şi familiei, la studiul comunicării şi opiniei publice, istorie socială, structură socială, relaţii internaţionale şi chiar un unicat cum este cel al sociologiei muzicale. Nu sunt de ignorat contribuţiile colegilor care şi-au desfăşurat activitatea în laboratoarele din mari întreprinderi industriale sau instituţii centrale. Planul de învăţământ a fost gândit astfel încât s-a bazat, într-o bună măsură, şi pe contribuţia altor catedre, în special a celei de filozofie şi logică. De altfel, am urmat cursuri de istoria filozofiei (I. Banu, A Baloc, Gh. Cazan, Gh. Vlăduţeanu) în toţi cei patru ani de studenţie şi trei semestre de logică (Gh. Enescu). După cum am urmat şi cursuri de statistică şi calculul probabilităţilor, de economie politică (Gh. Dolgu). Cât priveşte pregătirea sociologică, menţionez cursurile de sociologie generală (Miron Constantinescu), metode de cercetare sociologică (H. H. Stahl), şi multe sociologii de ramură. Mergându-se, parcă, pe ideea durkheimistă, s-a adoptat un fel de distanţare de psihologie, de fapt, a fost vorba de ţinerea la distanţă a lui Traian Herseni de către Miron Constantinescu, care nu a putut trece peste faptul că acesta a simpatizat cu legionarii, lucru pentru care a făcut, dealtfel, închisoare. Despre absolvenţii din urmă cu 40 de ani se poate spune că am fost norocoşi. Cei mai mulţi dintre cei 25 de tineri sociologi am primit repartiţii în învăţământ/ cercetare sau instituţii centrale ale statului. Între timp, şapte dintre colegi au decedat, unii chiar la vârste foarte tinere, fie prin accidente de automobil, fie prin alte accidente, iar alţii răpuşi de suferinţe. Dintre cei 18 colegi în viaţă, au fost la întâlnire zece. Pentru identificare, voi menţiona aici doar numele, fără titluri şi funcţii: Dorel Abraham, Gheorghe Crasnea, Caius Dorin Cumpănaşu, Iancu Filipescu, Maria Ghiţă (Voinea), Ioan Mărginean, Doina Pascu, Vasile Secăreş, Lucia Tobă (Costinescu), Florinela Vasiliu. O parte din cei care nu au participat şi-au motivat absenţa prin boală sau locuirea în străinătate, au fost şi colegi care nu au fost interesaţi şi au absentat. Toţi colegii prezenţi şi-au exprimat credinţa că au făcut o bună alegere pregătindu-se în domeniul sociologiei şi că sociologia este o ştiinţă semnificativă 4IOAN14 MĂRGINEAN 3 pentru cunoaşterea societăţii omeneşti şi, totodată, cu puternice note aplicative în diverse domenii de activitate. Societatea românească va avea de câştigat prin creşterea actuală a numărului de absolvenţi în domeniul sociologiei. Dintre profesori au participat: profesor Ioan Drăgan, care a strigat catalogul şi, totodată, a avut cuvinte de apreciere pentru noi; Academician Alexandru Boboc, domnia sa s-a referit la perioada de pregătire a introducerii secţiei de sociologie în Facultate, în urmă cu 44 de ani şi a menţionat faptul că s-a avut în vedere atât pregătirea teoretică, cât şi cea aplicativă; profesor Ion Bulborea a deplâns faptul că economia nu mai este bine reprezentată în pregătirea sociologilor şi ne-a încântat încă o dată cu verva ce-l caracterizează. Profesor Virgil Constantinescu a evocat rolul practicilor de cercetare în pregătirea sociologilor, profesor Septimiu Chelcea, şi, venit mai târziu, profesorul Andrei Stănoiu s-au identificat cu generaţia noastră de început. Ca invitaţi, colegi din alte promoţii, în afara profesorului Ilie Bădescu, menţionat deja, au mai participat Dan Danciu şi Mihai Milca, foarte apropiaţi de unii dintre noi. Suntem recunoscători colegului Gheorghe Crasnea pentru insistenţa de a organiza această întâlnire, efortul depus pentru documentarea şi informarea participanţilor, precum şi colegei Maria Ghiţă (Voinea), care a găzduit întâlnirea noastră la Universitatea Bucureşti, în Sala Senatului, şi ulterior, la cantina „6 Martie”. 